Pro-lewe-dokter hof toe oor RGB se gesloer met tugsaakDr. Jacques de Vos. (Foto: Doctors for Life International) Dr. Jacques de Vos, wat sedert 2017 wag dat die Raad op Gesondheidsberoepe (RGB) die tugsaak teen hom afhandel, het ŉ aansoek by die hooggeregshof in Gauteng ingedien om die raad te dwing om dit te doen. De Vos is van onetiese gedrag aangekla nadat hy in 2017 aan ŉ swanger vrou gesê het dat haar ongebore baba ŉ mens is. De Vos was destyds ŉ intern by 2 Militêre Hospitaal in Kaapstad toe die hospitaal hom sonder ŉ verhoor weens die opmerking van sy ginekologie-rotasie geskors het. Sy internskap is reeds afgehandel en De Vos moes met sy gemeenskapsdiens begin het. Die hospitaal het egter geweier om hom af te teken en De Vos kon sedertdien nog nie weer praktiseer nie. De Vos het in Desember 2019 onskuldig op die aanklagte teen hom gepleit. Sy regspan sê die RGB vertraag die saak teen hom al drie en ŉ half jaar lank, ten spyte van hul beste pogings om De Vos ŉ geleentheid te gee om sy saak te stel. In September verlede jaar het die RGB die klagte teen De Vos vir ŉ tweede keer teruggetrek. Sy regspan gaan nou in die hooggeregshof aanvoer De Vos is geregtig op ŉ bevinding van skuldig of onskuldig omdat hy ŉ pleit ingedien het en dat die RGB dringend met die verhoor moet voortgaan. Hulle sê voorts De Vos, wat in ŉ rolstoel is, is ernstig benadeel weens die onverklaarbare vertragings, die versuim om by spertye te hou en ŉ weiering om hom van inligting te voorsien oor sy beweerde wangedrag. De Vos is gereed om sy saak te stel en so ook verskeie kundiges op die gebied van menslike anatomie en psigiatrie. Die balju moet die hofstukke op die respondente, onder wie die RGB, . Dit behoort teen Maandag gedoen te wees.